**Bakonycsernye Község Önkormányzat Képviselő-testületének**

**8/2015. (V. 2.) önkormányzati rendelete**

**az avar és kerti hulladék nyílttéri égetéséről**

Bakonycsernye Község Önkormányzat Képviselő-testülete a környezet védelmének általános szabályairól szóló 1995. évi LIII. törvény 48. § (4) bekezdés b) pontjában foglalt felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13 §. (1) bekezdés 11. pontjában meghatározott feladatkörében eljárva a következőket rendeli el:

**1.  Értelmező rendelkezések**

**1.§** E rendelet alkalmazásában:

a) *avar és kerti hulladék*: fanyesedék, ág, gally, fű, lomb, lábon álló növényzet, tarló és növénytermesztéssel összefüggésben keletkezett hulladék;

b) *ingatlantulajdonos: az* a természetes vagy jogi személy, illetve jogi személyiséggel nem rendelkező szervezet, akinek/amelynek tulajdonában - vagy ha a birtokos a tulajdonos személyétől eltér, akkor - birtokában, kezelésében vagy használatában lévő ingatlanon települési hulladék keletkezik vagy más módon a birtokába kerül.

**2. Részl**e**tes rendelkezések**

**2.§** (1) Bakonycsernye község belterületén az avar és kerti hulladék kezeléséről elsősorban komposztálással, mulcsozással kell gondoskodni.

(2) Az ingatlantulajdonos a nem komposztált avart és kerti hulladékot a község területén a hulladékgazdálkodási közszolgáltatást ellátó közszolgáltatóval köteles elszállíttatni.

**3.§** (1) Bakonycsernye község belterületén az avar és kerti hulladékok nyílttéri égetése a (2) bekezdésben foglaltak kivételével tilos.

(2) Az avar és kerti hulladék nyílttéri égetése a 4. § - ban foglalt korlátozások figyelembevételével -– vasárnap és ünnepnap kivételével – február 1. napjától május 15 napjáig és szeptember 1. napjától november 30. napjáig megengedett.

**4.§** (1) A hatóság által elrendelt általános tűzgyújtási tilalom időtartama alatt tilos a nyílttéri égetés.

(2) Tilos az avar és kerti hulladék égetése hivatalok, egészségügyi intézmények, gyermekintézmények, kulturális intézmények és nyitott sportlétesítmények 300 m-es környezetében az intézmény működési ideje alatt.

(3) Az avar és kerti hulladék égetése 18. életévét betöltött, cselekvőképes személy által vagy felügyelete mellett, a tűzvédelmi előírások betartásával végezhető úgy, hogy az égetéssel, az égetés hősugárzásával környezeti, vagyoni kár nem okozható és az égetés az emberi egészséget nem veszélyeztetheti, a tüzelőanyag az emberi egészségre ártalmas égésterméket kibocsátó anyagot nem tartalmazhat.

(4) Az égetendő avar és kerti hulladék nem tartalmazhat semmilyen más kommunális, ipari eredetű, illetve veszélyes hulladékot.

(5) Az égetésre – a füstképződés csökkentése és a környező lakosok kímélete érdekében – száraz anyaggal, a meteorológiai viszonyokra figyelemmel, szélcsendes időben kerülhet sor.

(6) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetőleg eloltható.

(7) Az égetés befejezésével a tüzet el kell oltani és a parázslást, izzást – vízzel, földtakarással, kéziszerszámokkal – meg kell szüntetni.

**3. Eljáró hatóságok és jogkövetkezmények**

**5.§** (1) Aki az avar és kerti hulladék égetésére vonatkozó előírásokat nem tartja be, levegőtisztaság-védelmi bírsággal sújtható.

(2) Az (1) bekezdésben meghatározott bírság összegére valamint kiszabásának és megállapításának módjára a levegő védelméről szóló 306/2010 (XII. 23.) Korm. rendelet szabályai vonatkoznak.

**4. Záró rendelkezések**

**6.§** Ez a rendelet 2015. május 4. napján lép hatályba. Hatályát veszti a közterületek tisztántartásáról és a települési szilárd és folyékony hulladékkal kapcsolatos közszolgáltatásokról szóló 18/2004. (V.1.) önkormányzati rendelet 14.§-a.

**Turi Balázs Fidrich Tamásné**

**polgármester jegyző**

Kihirdetési záradék:

Ezen rendelet 2015. május 2-án. Fidrich Tamásné

jegyző